ຣັດ​ເຊຍ​ ຈະໃຊ້ສິດຍັບ​ຍັ້ງ ​ຍັດຕິ ສະພາຄວາມໝັ້ນຄົງ ສປຊ ກ່ຽວກັບ ເລື່ອງຊີເຣຍ (ສະ​ໄລ​ດ໌/ວີດີໂອ)
ຣັດ​ເຊຍ​ວາງ​ແຜນ​ ທີ່​ຈະ​ໃຊ້​ສິດ​ຍັບ​ຍັ້ງ ​ຕໍ່ຍັດຕິ ຂອງສະພາຄວາມໝັ້ນຄົງ​​ ສປຊ ທີ່ຈະສົ່ງສະຖານະການ​ ໃນ​ຊີ​ເຣຍ ​ໄປໃຫ້​ສານ​ອາ​ຍາ​ນາໆ​ຊາດ.
ຣັດເຊຍວາງແຜນທີ່ຈະໃຊ້ສິດຍັບຍັ້ງ ຕໍ່ຍັດຕິຂອງສະພາຄວາມ ໝັ້ນຄົງສະຫະປະຊາຊາດ ໃນວັນພະຫັດມື້ນີ້ ທີ່ຈະສົ່ງສະຖານະ ການໃນຊີເຣຍ ໄປໃຫ້ສານອາຍານາໆຊາດ ພິດຈະລະນາ ເອກອັກຄະລັດຖະທູດຣັດເຊຍ ປະຈຳອົງການສະຫະປະຊາຊາດ ທ່ານ Vitaly Churkin ໄດ້ກ່າວໃນວັນພຸດວານນີ້ວ່າ ຍັດຕິທີ່ວ່ານີ້ ຈະເຮັດໃຫ້ເປົ້າໝາຍໃນການຊອກຫາຊ່ອງທາງແກ້ໄຂ ທາງດ້ານ ການເມືອງ ມີຄວາມສະລັບຊັບຊ້ອນ ແລະນັ້ນຄືເຫດຜົນ ຢູ່ເບື້ອງຫຼັງໃນການຕັດສິນໃຈຂອງລັດຖະບານຣັດເຊຍ ໃນວັນພະຫັດມື້ນີ້ ທ່ານ Churkin ກ່າວວ່າ: ຣັດເຊຍແມ່ນນຶ່ງໃນ ສະມາຊິກຖາວອນ ຂອງສະພາຄວາມໝັ້ນຄົງສະຫະປະຊາຊາດ ສະມາຊິກແຕ່ລະປະເທດ ແມ່ນມີຄວາມສາມາດທີ່ຈະໃຊ້ສິດຍັບຍັ້ງຕໍ່ຮ່າງຍັດຕິຫລືການ ຕັດ ສິນໃຈໂດຍລົງຄະແນນສຽງຄັດຄ້ານ ຣັດເຊຍໄດ້ໃຊ້ສິດຍັບຍັ້ງຕໍ່ 3 ຍັດຕິ ກ່ຽວກັບ ເລື່ອງຊີເຣຍ  ນັບຕັ້ງແຕ່ເດືອນມີນາ ປີ 2011 ເປັນຕົ້ນມາ ຝຣັ່ງແມ່ນເປັນຜູ້ຮ່າງຍັດຕິສະບັບຫຼ້າສຸດ ທີ່ໄດ້ກ່າວປະນາມ ໂດຍເຈົ້າໜ້າທີ່ຊີເຣຍ ແລະພວກທະຫານບ້ານ ທີ່ນິຍົມລັດຖະບານ ພ້ອມທັງການລ່ວງລະເມີດ ໂດຍກຸ່ມກຳລັງປະກອບອາວຸດທີ່ບໍ່ຂຶ້ນ ກັບລັດຖະບານນັ້ນນຳ ມີຫຼາຍກວ່າ 50 ປະເທດອື່ນໆ ໄດ້ລົງນາມໃນຮ່າງຍັດຕິສະບັບນີ້ ໃນຖານະເປັນຜູ້ນຳສະ ເໜີຮ່ວມ ຊີເຣຍ ບໍ່ແມ່ນພາກສ່ວນ ຂອງສົນທິສັນຍາ ທີ່ໄດ້ສ້າງຕັ້ງສານອາຍານາໆຊາດ ຫລື ICC ເພາະສະນັ້ນ ມະຕິຂອງສະພາຄວາມໝັ້ນຄົງສະຫະປະຊາຊາດ ແມ່ນເປັນພຽງທາງດຽວ ເທົ່ານັ້ນ ທີ່ຈະອະນຸຍາດໃຫ້ຄະນະໄອຍະການຂອງ ICC ທີ່ນະຄອນ Hague ດຳເນີນການ ສືບສວນສອບສວນກ່ຽວກັບການລະເມີດສິດທິມະນຸດຕ່າງ ຕາມທີ່ຖືກກ່າວຫານັ້ນໄດ້